als_Latn dik_Latn sag_Latn
BE: Në agjendën e baroneshës, s’ka takime të reja Thaçi-Dacic
Përfaqësuesja e Lartë e Bashkimit Evropian për Politikë të Jashtme dhe Siguri, Catherine Ashton, nuk ka në plan që të thërras për një raund të ri bisedimesh kryeministrat e Kosovës dhe Serbisë në Bruksel, thotë një zyrtare evropiane.
Zëdhënësja e përfaqësueses së lartë evropiane, Maja Kocijancic, tha për Radion Evropa e Lirë se “tani për tani, nuk mund të konfirmoj takim të ri ndërmjet të dy kryeministrave”.
“Pres që të gjitha palët do të jenë në kontakt”, tha ajo, për të shtuar se megjithatë puna në çështjet e mbetura të pazgjidhura në temën e drejtësisë, vazhdojnë të diskutohen për të gjetur modalitetet e duhura që i konvenojnë palëve.
Sipas saj, nëse palët merren vesh dhe ndryshon rezultati – për dallim nga takimi i fundit ku u tha se nuk ka pajtim – atëherë këto ndryshime do të përfshihen në raportin e shefes së diplomacisë evropiane, i cili do t’i paraqitet Këshillit të Ministrave, javën e ardhshme.
“Puna po vazhdon, në një numër të çështjeve, dhe të gjitha këto do të merren parasysh. Raporti ende po përgatitet. Përfaqësuesja e Lartë do ta paraqes në fillim të javës dhe gjithçka që ndodh në ndërkohë, do të merret parasysh dhe do përfshihet në këtë raport”, tha Kocijancic.
Kryeministrat e Kosovës dhe Serbisë, Hashim Thaçi e Ivica Dacic, janë takuar të premten sërish në Bruksel, për të diskutuar modalitetet e zbatimit të marrëveshjes së 19 prillit në fushën e drejtësisë.
Raundi i 20-të i dialogut që lehtëson Bashkimi Evropian, nuk ka sjell ndonjë përparim në këtë temë, bënë të ditur dy kryeministrat pas takimit. /REL/
als_Latn als_Latn als_Latn als_Latn als_Latn als_Latn als_Latn als_Latn